Ford Kuga-eienaars moet aanklop vir ondersoek‘n Foto van die brandende Ford Kuga. Foto: Facebook via Zwakele Ngqondo-Ngqondo Mncwango Nadat ŉ video van ŉ Ford Kuga wat na bewering onverwags in vlamme uitgebars het die afgelope naweek op sosiale media versprei is, het Ford gesê hy sal alle Kuga-eienaars in kennis stel dat hulle hul voertuie na ŉ Ford-handelaar moet neem om ondersoek te word. Die Nasionale Verbruikerskommissie (NVK) het Dinsdag, na aanleiding van mediaberigte oor die voertuie se enjins wat glo oorverhit, gesê die kommissie het verlede week ŉ vergadering met Ford SA gehou. Dinsdag het die NVK, ŉ entiteit van die departement van handel en nywerheid, en Ford SA in ŉ gesamentlike verklaring gesê die maatskappy het onderneem om gratis veiligheidsinspeksies op alle Kuga-voertuie te doen wat in Suid-Afrika verkoop is. “Die inspeksies sal deel vorm van voorkomingsmaatreëls wat ingestel is op aandrang van die NVK nadat ernstige bewerings van enjinoorverhitting in die Kuga-voertuig die afgelope paar weke in die media geplaas is,” lui die verklaring. Zwakele Mncwango het Saterdag ŉ video en foto’s op Facebook gedeel van ŉ Kuga wat brand nadat dit volgens die bestuurder onverwags aan die brand geslaan het. Volgens Mncwango was die bestuurder gelukkig ongedeerd, maar is die motor onherstelbaar vernietig. Die brandende Ford Kuga. Foto: Facebook via Zwakele Ngqondo-Ngqondo Mncwango Trevor Hattingh, die NVK se woordvoerder, het egter gesê die NVK het tot op hede nog geen klagtes van verbruikers oor die voertuig ontvang nie. By die vergadering Woensdag tussen die NVK en Ford SA het verteenwoordigers van Ford ŉ voorlegging oor die bewerings aan die kommissie gemaak, asook twee aparte ondersoeke wat gedoen word. Tegniese kenners van Ford het van Europa en die VSA gereis om vrywillig voor die NVK te verskyn. “Die maatskappy het belowe om sy ondersoek na enjinoorverhit-voorvalle te bespoedig en sal verslag lewer aan die NVK met sy bevindinge teen die einde van Februarie 2017.” Intussen sal Ford alle Kuga-eienaars in kennis stel dat hulle hul voertuie na ŉ Ford-werkswinkel of -handelaar moet neem vir ŉ gratis veiligheidsondersoek.